Õpetajate Leht

Algab registreerimine matemaatikavõistlusele „Náboj“
2026-02-09 00:00 - 23:59 (Europe/Tallinn)
Esmaspäeval, 9. veebruaril kell 13 algab registreerumine rahvusvahelisele võistkondlikule matemaatikavõistlusele „Náboj“, kuhu on juba viiendat aastat oodatud osalema Eesti koolide õpilased. Võistlus toimub tänavu 13. märtsil 16 riigis. Eestis korraldatakse kohapealset võistlust Tallinnas, Tartus ja Pärnus. Osalemine on kõigile tasuta.
„Náboj“ on 1998. aastal Slovakkiast alguse saanud võistlus viieliikmelistele võistkondadele, kes esindavad oma koole. Peamiselt 9.–12. klasside õpilastele suunatud võistlusel (nooremate osavõtt on samuti lubatud) võisteldakse kahes vanuserühmas. Nooremas on lubatud osaleda kuni 10. klassis käivatel õpilastel. Vanemas saavad osaleda ka 11. ja 12. klasside õpilased. Eesti arvestuses autasustatakse vanuserühmade parimaid ja parimat põhikooli (kooli ilma gümnaasiumiosata).
Võistlejatel tuleb 120 minuti jooksul lahendada võimalikult palju ülesandeid, mis nõuavad neilt loomingulisust ja leidlikkust. Võistkonna edukus sõltub ka liikmete koostööoskusest. Lahendamist alustatakse lihtsamate ja lõpetatakse raskemate ülesannetega. Samuti piisab ülesande lahendamiseks vaid õige vastuse leidmisest. Selle tõttu on võistlus sobilik nii olümpiaadidel korduvalt osalenud õpilastele kui ka neile, kellel see kogemus puudub. Võistlusülesanded on ainult eestikeelsed.
Iga kool peab võistkonnad registreerima Náboj kodulehel, kus on olemas ka võistluse täismahus korralduslik teave. Lisaks on lehel võimalik tutvuda võistluse arhiiviga, kust võib leida varasemate võistluste eestikeelsed ülesanded.
Registreerimise põhivoor kestab 9. veebruarist kella 13-st kuni 23. veebruarini kella 13-ni ning selle käigus saab iga kool registreerida nii mitu võistkonda, kui ta ise soovib, kuid ainult iga vanuserühma esimene võistkond võetakse vastu (kuni jääb vabu kohti), ülejäänud võistkonnad pannakse ootejärjekorda. Registreerimise lisavoorus, mis lõpeb 4. märtsil, võetakse vabade kohtade olemasolul vastu ka iga kooli teine ja kolmas võistkond.
Erandid tehakse kummaski vanuserühmas koolidele, mis jõudsid eelmise aasta võistlusel esikolmikusse: nendest koolidest võetakse juba esimeses voorus vastu ka täiendav võistkond iga esikolmiku koha kohta vastavas vanuserühmas.
Võistkondade arv on piiratud! Tallinnas saab osaleda 40 võistkonda, Tartus 28 ja Pärnus 15. Iga kool valib registreerimisel ise, millises võistluskeskuses tema võistkond või võistkonnad lahendavad.
Eelmistel aastatel oli võistluse vastu suur huvi, kõik kohad võistluskeskustes said täis loetud päevadega, nii et soovitame huvilistel registreeruda esimesel võimalusel! Võistkonda tohib registreerida nii õpetaja, võistkonnas osalev õpilane kui muu kooli esindaja, kes registreerimisel sisestab oma kontaktandmed. Võistkonna koosseisu saab muuta või täiendada kuni üks päev enne võistluse toimumist.
Võistkonna loobumisel pääseb osalema ootejärjekorras olev võistkond.
Ootame, et igast osalevast koolist tuleb kaasa üks õpetaja, kes saab elada kaasa põnevale võistlusele ning aidata võistluse läbiviimisega. Õpetaja nime ja kontakti palume teatada hiljemalt 6. märtsil võistluse kodulehel toodud aadressidel. Kui koolil pole võimalik võistkonnaga õpetajat kaasa saata, palume ka sellest meid informeerida. Korraldajad annavad teada, kas võistkonnal on sellisel juhul võimalik osaleda.
Riigisiseselt toimub käesoleva aasta „Náboj“ võistlus Eesti Matemaatika Seltsi, Tartu Ülikooli teaduskooli, Tallinna Tehnikaülikooli ning Pärnu linna koostöös.
Läbiviimist toetavad AS Cybernetica, Tartu linn, Vichy ja A. Le Coq.
Lisainfo info-ee@math.naboj.org

Teemanädal „Naised teaduses“
2026-02-09 00:00 - 2026-02-15 23:59
Tartu ülikool tõstab teemanädalal „Naised teaduses“ esile tehisaru ja soolise võrdõiguslikkuse küsimused
9.–15. veebruarini peetakse Tartu ülikoolis rahvusvahelise päeva „Naised teaduses“ puhul teemanädalat ning 11. veebruaril toimuvas vestlusringis arutletakse soolise võrdõiguslikkuse küsimuste ja tehisaru seoste üle.
Teemanädala keskmes on tehisaru mõju võrdõiguslikkusele. Kuigi tehisarust võib olla palju kasu, võib see esitada kallutatud andmeid, mis süvendavad ebavõrdsust. Näiteks võib see puudutada valdkondi, kus naised ja vähemused on alaesindatud. Sellised on muu hulgas loodusteaduste, tehnoloogia, inseneriteaduste ja matemaatika (STEM) ning IKT valdkond. „Karjääril ei ole sugu, kuid seni, kuni statistika seda ei kinnita, peame ebavõrdsuse vähendamise nimel teadlikult tegutsema,“ ütles Tartu ülikooli arheokeemia professor ja päeva „Naised teaduses“ Eestis tähistamise üks algatajaid Ester Oras.
Kolmapäeval, 11. veebruaril kell 14 on maailma keelte ja kultuuride instituudi õppehoone fuajees (Lossi 3) vestlusring, kus arutletakse soolise võrdõiguslikkuse ja tehisaru seoste üle. Vestlust juhib anglistika professor Raili Marling. Arutelus osalevad üliõpilaskonna esimees ja riigiteaduste eriala üliõpilane Eneken Riin Salong, meediauuringute professor Andra Siibak, valitsemise ja õiguspoliitika kaasprofessor Helen Eenmaa ning IT-ettevõtte Cybernetica AS juhtivteadur Liina Kamm.
12. veebruaril kell 17 toimub Tartu ülikooli kunstimuuseumis näitusel „Voltaire: ajalootegija“ ingliskeelne kuraatorituur „Émilie du Châtelet’ lugu: kirg ja teadus“, mida juhib prantsuse kultuuriloolane Sophie Turner.
Teemanädalal pööratakse erilist tähelepanu eeskujudele, kes on mõjutanud noorte naisteadlaste karjääri ja erialaseid valikuid. Tartu ülikool kutsub koostöös Eesti noorte teaduste akadeemiaga kõiki teadlasi üles neid lugusid jagama ja kasutama kajastamisel teemaviiteid #NaisedTeaduses ja #WomenInScience.
Rohkem teavet leiab Tartu ülikooli kodulehelt.

Turvalise interneti päeva konverents
2026-02-10 00:00 - 23:59
10.2.2026 turvalise interneti päeva konverents.

Õpetajate infopäev Eesti Noorsooteatris
2026-02-10 00:00 - 23:59
Õpetajate infopäev
Kevadhooaja infopäev toimub 10. veebruaril 2026 Eesti Noorsooteatris.
Infopäeval antakse ülevaade Eesti Noorsooteatri ja Nukuteatrimuuseumi uudistest. Infopäeval osalejate jaoks eripakkumised hooaja etendustele.
Täpsem info

Konverents „Veebivihast tehisaru-teadlikkuseni: interneti riskid ja võimalused“
2026-02-10 00:00 - 23:59
Lastekaitse liit, Tartu ülikool ja Elisa korraldavad 10. veebruaril (rahvusvahelisel turvalisema interneti päeval) konverentsi „Veebivihast tehisaru-teadlikkuseni: interneti riskid ja võimalused“, kus avalikustatakse EU Kids Online’i Eesti 2025. aasta uuringu tulemused.
EU Kids Online’i uuringus on tähelepanu all Eesti õpilaste digitehnoloogia- ja internetikasutus, digitaalne kirjaoskus, veebikasutusega seotud riskid ning internetikasutuse vanemlik vahendamine. Kirjeldatakse ka peamisi muutusi võrreldes eelmise, 2018. aasta uuringu tulemustega, ent lisaks sisaldab käesolev uuring uusi teemasid nagu noorte vaimne heaolu ja tervis, tehisaru kasutamine ning hoiakud uute tehnoloogiliste lahenduste suhtes. Küsitlusuuringust võttis osa 2474 3.–9. klassi õpilast 52 koolist, tehisaru-teemalistes intervjuudes osales 16 13–17-aastast noort.
Konverentsil esinevad EU Kids Online’i uurimisrühma liikmed, kes tutvustavad uuringu peamisi tulemusi. Igale ettekandele järgneb vastava teema paneelarutelu ekspertide ja noorte esindajatega.
Sündmus toimub algusega kell 11.00 Nordic Hotel Forumis, mis asub aadressil Viru väljak 3, Tallinn. Üritust on võimalik jälgida ka veebist. Palume registreerida https://www.targaltinternetis.ee/event/eelteade-10-02-2026-toimub-konverents-veebivihast-tehisaru-teadlikkuseni-interneti-riskid-ja-voimalused/ (saadame e-mailile osalemise lingi).
Päevakava
11.00-11.20 Registreerimine ja tervituskohv.
11.20-11.40 Tervitussõnad: Kadri Kasterpalu (sotsiaalministeerium), Malle Hallimäe (lastekaitse liit).
11.40-11.50 “Midagi vana, midagi uut: EU Kids Online’i uuringu ja metoodika tutvustus” Veronika Kalmus (Tartu ülikool).
11.50-12.10 “Lapsepõlv ekraani taga: mida lapsed internetis teevad ja milliseid riske kogevad?” Signe Opermann ja Kadri Soo (Tartu ülikool).
12.10-13.00 Paneelarutelu “Kas veebimaailm on lapsed täielikult alla neelanud? Interneti võimalused ja riskid” Panelistid: Kadri Soo (Tartu ülikool), Kerli Valner (lastekaitse liit), Karoli Sõmermaa ja Liise Pärn (lastekaitse liidu lapse õiguste saadikud).
13.00-13.30 Kohvipaus.
13.30-13.50 “Tehisaru toel täiskasvanuks: noorte kogemused ja arusaamad” Andra Siibak (Tartu ülikool).
13.50-14.35 Paneelarutelu “Tehisaru – õnnistus või nuhtlus?” Panelistid: Signe Opermann (Tartu ülikool), Birgy Lorenz (TalTech), Riin Saadjärv (Haridus- ja Teadusministeerium), Matthias Kalja (lastekaitse liidu lapse õiguste saadik).
14.35-14.45 Paus.
14.45-15.05 “Head lapsed, need kasvavad keeluta? Lapsevanemate ja koolide roll tehnoloogiakasutuse vahendamisel” Veronika Kalmus ja Hanna Kerstina Kartau (Tartu ülikool).
15.05 – 15.50 Paneelarutelu “Digitasakaalu leidmine – kes võiks teha mida ja millal?” Panelistid: Iiris Tuvi (Tartu ülikool), Oleg Shvaikovsky (TI-hüpe), Mailiis Plooman (lapsevanem, Elisa erakliendiüksuse juht), Marta Männiste (lastekaitse liidu lapse õiguste saadik).
15.50 – 16.00 Lõpetamine.
Konverentsi korraldab lastekaitse liit koostöös Tartu ülikooli ja Elisaga projekti Targalt internetis raames. Konverentsi kaasrahastavad Elisa, sotsiaalministeerium ja Euroopa Liit.
Uuringut korraldasid Tartu ülikooli ühiskonnateaduste instituut ja psühholoogia instituut koos Turu-uuringute AS–iga. Rahaliselt toetasid Sotsiaalministeerium ja Tartu ülikooli sotsiaalteaduste valdkond.

Eesti muuseumide aastaauhindade konverents
2026-02-12 00:00 - 23:59
Eesti muuseumide aastaauhindade konverents

Eesti muuseumide aastaauhindade konverents ja gala toimuvad 12. veebruaril 2026 Rakveres muusikamajas Ukuaru.
Info

Veebiseminar “Noored tehiskaaslaste kütkes”
2026-02-12 18:00 - 19:00
Veebiseminar “Noored tehiskaaslaste kütkes”
Kutsume 12. veebruaril kell 18–19 lapsevanemaid ja lastega töötavaid spetsialiste tasuta veebiseminarile “Noored tehiskaaslaste kütkes”, kus Tartu Ülikooli meediauuringute professor Andra Siibak räägib, millistel eesmärkidel noored juturobotitega suhtlusesse astuvad ja milliseid ohte ning võimalusi selline suhtlus võib kaasa tuua.
Muuhulgas saame teada:

Kuidas noored juturoboteid kasutavad? Kuuleme näiteid nii loomingulistest rollimängudest kui ka katsetest leevendada kaotusevalu või üksindust.
Millal muutub tehiskaaslane paheliseks ja kuidas märgata ohte, näiteks enesehävituslikule käitumisele õhutamist?

Registreerimislink
Ettekande sisu tugineb Eestis läbi viidud empiiriliste uuringute, teaduskirjanduses ilmunud artiklite, rahvusvahelises meedias avaldatud lugudele ning Andra Siibaku ja Giovanna Mascheroni koostöös valminud monograafiale “Children and AI – Changing Digital Childhoods?” (Palgrave, ilmumas).
Veebiseminar toimub Tartu Ülikooli ühiskonnateaduste instituudi ja Telia ühise projekti “Digimentorid” raames. Uuri lähemalt meedia.ut.ee

Teadushariduse konverents “Loodusteadused meie sees ja ümber – millest koolis veel ei räägita”
2026-02-13 00:00 - 2026-02-14 23:59
Teadushariduse konverents “Loodusteadused meie sees ja ümber – millest koolis veel ei räägita”
13. ja 14. veebruaril 2026 toimub III teadushariduse konverents Tamme Gümnaasiumis. Konverentsi pealkiri on sel korral “Loodusteadused meie sees ja ümber – millest koolis veel ei räägita”.
Konverentsi info, ajakava ja töötubade kirjeldused on koondatud veebilehele Teadushariduse konverentsid – Eesti Teadusagentuur, sealsamas saab end ka osalejaks registreerida.
Konverentsi eestvedajad on Tartu Tamme Gümnaasium, Eesti Teadusagentuur, Tartu Ülikooli teaduskool, TÜ Ökoloogia ja maateaduste instituudi loodusteadusliku hariduse keskus, Inseneriakadeemia ja Tartu Observatoorium. Päeva juhib Tartu Ülikooli teaduskooli arendus- ja koostöö peaspetsialist Jaanus Sepp.
Konverentsi teemade ring hõlmab STEAM ehk MATIK valdkondi: matemaatika, loodusteadused, tehnoloogia, inseneeria ja nende ühisosa. Konverentsil toimuvad töötoad, ettekanded ja paneeldiskussioon, kust saab inspiratsiooni ja materjale koolitundide ettevalmistamiseks.
Eesmärk on teaduses hetkel aktuaalsete ja huvitavate teemakäsitluste kaudu anda õpetajatele uusi teadmisi, mida hiljem koolitunnis rakendada, aidata luua seoseid õppematerjali ja igapäevaelu vahel ning vahetada kolleegidega inspireerivaid kogemusi.
Konverentsil teevad ettekanded Eesti teaduste akadeemia president Mart Saarma, Raivo Mänd (Tartu Ülikool), Igor Krupenski (Inseneriakadeemia), akadeemik Jüri Engelbrecht ja Tanel Peets (TalTech, Küberneetika instituut), Kaupo Voormansik (TÜ Observatoorium, OÜ KappaZeta) jt. Toimuvad paralleelsed sessioonid töötubade ja ettekannetena. Esimesel päeval on arutelu „Loodusteaduste õppekava – kuidas edasi“, kus osalevad Ain Tõnisson (Tamme Gümnaasiumi direktor), Katrin Vaino (Tartu Ülikool ja õppekava töörühma liige), Merille Saare (Tamme Gümnaasiumi õpilane), Mihkel Kangur (Rakvere Riigigümnaasiumi õppejuht ja Meri Heinsalu (Viimsi Kooli bioloogiaõpetaja, EBÜ juhatuse liige). Päeva lõpetab võrgustikukohtumine meeldivas seltskonnas, kus esineb Tamme Gümnaasiumi õpilaste bänd „Vaikiv Lehekülg“.
Tartu Ülikooli teaduskool viib konverentsil läbi ka matemaatikatöötoa „Lihtsad ja keerulised“ (II-8), mida juhendavad matemaatika metoodik Raili Vilt ja Maksim Ivanov. Töötoas uuritakse kujundarve, vaadeldakse nende struktuure ning otsitakse seoseid ja mustreid. Ülesannete püstitus on lihtne, kuid uurimise ulatus peaaegu piiritu: sama ülesanne võib pakkuda avastamisrõõmu nii algajale nuputajale kui ka kogenumale õpilasele. Töötuba sobib nii põhikooli kui gümnaasiumi õpetajatele.
Konverents on tasuta. Konverentsil osalemisest loobumisest tuleb teada anda vähemalt 3 tööpäeva enne ürituse toimumist. Hilisemast loobumisest või mitteteatamisest tulenevalt on Tartu Tamme Gümnaasiumil õigus esitada osalejale 40-eurone arve osalemisega seotud kulude katteks.
Konverentsi korraldust toetavad SA Eesti Teadusagentuur, Haridus- ja Teadusministeerium, HARNO ja ESERO Eesti/Tartu Observatoorium.

Tehnikaolümpiaad
2026-02-14 00:00 - 23:59
Tehnikaolümpiaad
Tallinna Tehnikaülikooli tehnikaolümpiaad on erinevaid erialasid hõlmav olümpiaad. Võistlusel saab kasutada üheaegselt loodusteaduste ja tehnikaalaseid teadmisi. Ülesannete lahendamiseks on tarvis tehnilist taiplikkust ja leidlikku mõtteviisi ning häid teadmisi nii matemaatikas, füüsikas kui ka keemias. Olulised ei ole niivõrd faktiteadmised, vaid probleemide lahendamise ning järelduste tegemise oskused. Osaleda võivad kõik gümnaasiumi astme õpilased.
Olümpiaad koosneb teoreetilisest ja praktilisest osast. Teoreetilise osa lahendamine nõuab põhikooli ja gümnaasiumi reaalainete teadmisi ja lisaks tehnilist taiplikkust ning loogilise tuletamise oskust. Praktiliste ülesannete lahendamine nõuab loovat ja analüütilist mõtlemist ning oskust rakendada põhikooli ja gümnaasiumi füüsika, matemaatika ja keemia kooliprogrammist omandatud teadmisi, sidudes neid reaaleluliste ülesannetega. Praktiliste ülesannete lahendamisel tuleb õpilastel kasutada mõõte- või tööriistu ning uurida ja kirjeldada erinevate tehnoloogia süsteemide toimivust.
Olümpiaadi viiele edukamale on välja pandud rahalised auhinnad lisaks on kahekümnel edukamal õpilasel, kes on saanud olümpiaadi tulemuseks vähemalt 60%, võimalus asuda gümnaasiumi lõpetamise järel õppima TalTechi mis tahes erialale (v.a arhitektuuriõpe) väljaspool tavapärast vastuvõtukonkurssi.
Täpsem info siin
Teoreetiline voor 31.01.2026.
Praktiline voor 14.02.2026.

Väitluse meistrivõistlused
2026-02-14 00:00 - 2026-02-15 23:59
Väitluse meistrivõistlused
Keskkoolide Eesti meistrivõistlused väitluses on mõeldud õpilastele, keda huvitab argumenteerimine, kriitiline mõtlemine ja eneseväljendusoskus. Keskoolide meistrivõistlustel selgitatakse välja Eesti meistrid keskkoolide arvestuses, kuid osaleda võivad ka nooremad ning üritused on suunatud 8.-12. klassi õpilastele. KKEMV on 3-etapiline võistlustesari, mille raames selguvad Eesti meistrid nii võistkondlikus kui ka individuaalses arvestuses. Meistrivõistlustel osalevad 3-liikmelised võistkonnad. Turniiridel väideldakse erinevate teemade üle ning need toimuvad paralleelselt nii eesti kui vene keeles.
Keskkoolide Eesti meistrivõistlused väitluses I etapp 6.–7.12.2025
Keskkoolide Eesti meistrivõistlused väitluses II etapp 14.–15.02.2026
Keskkoolide Eesti meistrivõistlused väitluses III etapp 25.–26.04.2026
Väitluse maailmameistrivõistlused 28.07–07.08.2026

Ekskursioon Nukuteatrimuuseumis
2026-02-14 11:00 - 12:00
Ekskursioon Nukuteatrimuuseumis
14. veebruaril kl 11 Nukuteatrimuuseumis rännatakse ajas tagasi eesti nukuteatrikunsti algusse, kuulatakse Nukuteatri esimese kunstilise juhi Ferdinand Veike elu- ja loomelugu ning külastatakse Ajamasinat. Lisaks saab kõndida 7-meetrise nuku pea kohal, näha isuäratavat butafooriat ning kehastuda nukunäitlejaks – igal ekskursioonil saab proovida, kuidas panna liikuma lauanukk, varrasnukk, käpiknukk ning marionett.

Tšellofestival “Crossing Bows”
2026-02-16 00:00 - 2026-02-21 23:59
Rahvusvaheline tšellofestival “Crossing Bows” toimub Eesti muusika- ja teatriakadeemias 17.–21. veebruarini. 19. veebruaril ootame kuulajaid ka Viru keskuse aatriumisse.
“Crossing Bows” pakub suurepärase võimaluse näha maailma tipptasemel tšelloõpetust ning tutvuda nii kohalike kui ka välismaiste noorte talentidega. Festivali külastajad saavad osa nii avatud meistrikursustest kui ka õppejõudude ja üliõpilaste kontsertidest.
Tšellofestival, mis toimub juba neljandat korda, toob Tallinnasse silmapaistvad tšellistid ja üliõpilased Aarhusi kuninglikust muusikaakadeemiast, Stockholmi kuninglikust muusikakõrgkoolist, Helsingi kunstiülikooli Sibeliuse akadeemiast, Läti muusikaakadeemiast, Leedu muusika- ja teatriakadeemiast, Rio Grande do Norte riiklikust ülikoolist ning Korea rahvuslikust kunstiakadeemiast.
“Ootame festivalist osa saama kõiki, keda paelub tšello, kuid ka neid, kes on seda imelist pilli enda jaoks alles avastamas. Publik saab kontsertidel kuulata nii oma ala meistreid kui ka alles õpinguteel olevaid noori andekaid tšelliste. Meistrikursused pakuvad aga üliõpilastele suurepärase võimaluse erinevate ülikoolide õppejõudude käe all oma oskusi lihvida,” sõnab festivali ellukutsuja, Eesti muusika- ja teatriakadeemia tšello professor Henry-David Varema ja lisab: “Festivalist on saanud oodatud kohtumispaik ja suur rõõm on, et seekord tuleb Eestisse ka silmapaistev tšellist ja pedagoog Korea tippülikoolist.”
Meistrikursusi viivad läbi Henrik Brendstrup (Aarhusi kuninglik muusikaakadeemia), Kati Raitinen (Stockholmi kuninglik muusikakõrgkool), Guna Šnē, Ēriks Kiršfelds (Läti muusikaakadeemia), Erkki Lahesmaa (Helsingi kunstiülikooli Sibeliuse akadeemia), Rokas Vaitkevičius (Leedu muusika- ja teatriakadeemia), Fabio Presgrave (Rio Grande do Norte riiklik ülikool), Kangho Lee (Korea rahvuslik kunstiakadeemia) ja Henry-David Varema.
Rohkem infot eamt.ee

Mõttespordi olümpiaad
2026-02-16 00:00 - 2026-02-20 23:59
Mõttespordi olümpiaad
Sellel õppeaastal on jäänud veel mängida 2 etappi:

16.02–20.02.2026 toimub võistluste III etapp
16.03–20.03.2026 toimub võistluste IV etapp

PS! Mõttespordi olümpiaadil osaleb sellel aastal üle tuhande õpilase 81-st koolist!

Haridusprogrammi „Heaolu loov lasteaed ja kool“ infotund koolidele
2026-02-17 14:00 - 15:00
Haridusprogrammi „Heaolu loov lasteaed ja kool“ infotund koolidele 17. veebruaril kell 14.00 Zoomis (veebis)
Infotund annab ülevaate tõenduspõhisest programmist „Heaolu loov lasteaed ja kool“, mis toetab õpetajate toimetulekut sotsiaalsete ja emotsionaalsete väljakutsetega ning aitab ennetada läbipõlemist. Programmi mõju on tõendatud kontrollgrupiga uuringutes.
Infotunnis jagavad oma senist programmi rakendamise kogemust Paide Hammerbecki Põhikooli õppejuht Kersti Kertsmik ja Rakvere Eragümnaasiumi arendusjuht Laila Talunik.
Kohtumine on suunatud kooli juhtkonna liikmetele ja haridusasutuse eestvedajatele.
Uuri lisa ja registreeri end kohtumisele juba täna. Registreeri siin.

„Tööle kaasa!“
2026-02-18 00:00 - 23:59
„Tööle kaasa!“ – praktiline võimalus üldpädevusi arendada ja töömaailmaga tutvuda
18. veebruaril 2026 toimub üheksandat korda üle-eestiline algatus „Tööle kaasa!“, mida Eesti Kaubandus-Tööstuskoda korraldab koostöös Eesti Töötukassa ja Eesti Karjäärinõustajate Ühinguga. Algatus kutsub tööandjaid, lapsevanemaid ja koole ühiselt looma lastele ja noortele võimalusi tutvuda tööeluga vahetult – päris töökohas ja päris tööpäeva keskel.
Päeva idee on lihtne: tööandjad avavad oma uksed töötajate lastele ja noortele, näitamaks, millega vanemad või teised pereliikmed tööl iga päev tegelevad ning milline näeb välja tänapäeva töökeskkond.
Tähtis osa karjääriõppest ja koostööst lapsevanematega
Algatuses osalemine annab õpilastele väärtusliku ülevaate töömaailma toimimisest, ametitest, tööprotsessidest ja töö väärtusest. Nad näevad oma silmaga, mis on ühe tööpäeva sisu ning milliseid oskusi ja teadmisi eri ametid eeldavad. Koolile pakub „Tööle kaasa!“ suurepärast võimalust tugevdada koostööd lapsevanemate ja tööandjatega ning rikastada karjääriõpet praktiliste kogemustega. Algatus toetab ka üldpädevuste – sh suhtlemis-, enesejuhtimis-, ettevõtlikkus- ja õpioskuste – arengut. Kui õpilasel ei ole võimalik minna oma vanema töökohale, võib ta tutvuda mõne teise lähisugulase või klassikaaslase vanema tööga.
Liituda on lihtne
Osalemiseks tuleb minna veebilehele www.töölekaasa.ee, kus saab liituda

ettevõtte/tööandja algatusel – ettevõte korraldab oma töötajate lastele praktilise õppepäeva. Sel juhul registreerub tööandja;
kooli algatusel – osaletakse kogu klassi või kooligrupiga. Sel juhul pöörduvad tööandjate poole kool ja lapsevanemad ning registreerub kool.

Samal veebilehel on juhendmaterjalid nii koolidele kui tööandjatele – tegevus on samm-sammult selgitatud, on soovitused ning näited. Lisaks leiab sealt töölehed õpilastele õpitu mõtestamiseks.

Konverents „Ülekaalu mõjud inimesele ja ühiskonnale“
2026-02-18 09:00 - 12:00
18. veebruaril kl 9–12 toimub Riigikogu konverentsisaalis konverents „Ülekaalu mõjud inimesele ja ühiskonnale“, mida saab jälgida ka veebiülekande vahendusel.
Konverentsi modereerib sotsiaalkomisjoni esimees Signe Riisalo, kelle sõnul on ülekaal ja rasvumine kasvava mõjuga rahvatervise, majanduse ja ühiskonna probleem. „Tuleb leida võimalused, kuidas ennetuse, ravi ja poliitikakujundamise kaudu olukorda parandada. Saamegi neid võimalusi nüüd oma ala parimate ekspertide abil kaardistada,“ sõnas ta.
Konverentsi korraldab Riigikogu sotsiaalkomisjon koostöös Eesti Kaaluravi Seltsi ja Ravimitootjate Liiduga.
Päevakava
09.00 – 09.05 Avasõnad – Signe Riisalo
09.05 – 09.10 Patsiendilood (videod)
Lühiloengud
09.10 – 09.30 Rasvumine kui tervise probleem – Kristel Ehala-Aleksejev, TÜK meestekliiniku üldarst-toitumisterapeut
09.30 – 09.45 Ülekaalulisuse majanduslik ja sotsiaalne mõju, Rainer Reile, TAI
09.45 – 10.00 Kaalutõusu psühholoogilised põhjused – Uku Vainik, TÜ psühholoogia instituudi käitumisgeneetika professor
10.00 – 10.15 Tervislik eluviis ja ennetusstrateegiad – Taavi Tillmann, TÜ rahvatervise kaasprofessor
10.15 – 10.30 Tõenduspõhised sekkumised rasvumise ravis – Vallo Volke, endokrinoloog, Lääne-Tallinna Keskhaigla ülemarst
10.30 – 10.45 Kohvipaus
10.45 – 11.55 Paneelarutelu. Osalevad Riigikogu sotsiaalkomisjoni liige Eero Merilind ja konverentsi esinejad Kristel Ehala-Aleksejev, Rainer Reile, Uku Vainik, Taavi Tillmann, Vallo Volke ning arutelu modereerib Riigikogu sotsiaalkomisjoni liige Irja Lutsar.
12.00 Lõppsõna
Pärast konverentsi on kell 12–13 võimalik soovijail teha kehaanalüüs kehakoostise analüüsimise seadmega.

Tasuta koolitus „Valgus kui pedagoogiline vahend“
2026-02-18 10:00 - 16:00
Tasuta koolitus “Valgus kui pedagoogiline vahend” 18. veebruaril 2026, kella 10.00–16.00 Tallinna Kristiine Lasteaias (Rästa põik 3, Tallinn).
Tarkusetugi OÜ ja TTS korraldavad tasuta koolituse „Valgus kui pedagoogiline vahend“, mis keskendub valguse teadlikule kasutamisele õpikeskkonnas. Koolitust viivad läbi välislektorid ning see on suunatud alushariduse õpetajatele ja haridusspetsialistidele.
Korraldavad Tarkusetugi OÜ ja TTS.
Lisainfo https://tarkusetugi.ee/koolitus

Oskuste Akadeemia: kuidas valmistada töötajaid ette tulevikutööks?
2026-02-18 16:00 - 17:00
Oskuste Akadeemia: kuidas valmistada töötajaid ette tulevikutööks?
Kas oled mõelnud, millised on need võtmeoskused, mis aitavad tööturul konkurentsivõimelisena püsida olukorras, kus teadmiste ja oskuste „parim enne“ saabub üha kiiremini?
Maailma majandusfoorumi 2025. aasta prognoosi kohaselt muutub ligi 39% tööturul vajalikest oskustest aastaks 2030 niivõrd, et paljudel töötajatel on vaja oma teadmisi täiendada või ümber õppida. Muutustega toime tulemiseks on järjest olulisem keskenduda oskuste pidevale ajakohastamisele ning õppimise teadlikule toetamisele igapäevatöös.
Veebruarikuu Oskuste Akadeemia veebiseminaril jagab Swedbank Akadeemia koolitus- ja arendusekspert Piret Türk oma ettevõtte kogemust töötajate üldoskuste arendamisel. Türk räägib panga võtmekompetentsidest, sh enesejuhtimisest, ning süsteemsest lähenemisest töötajate arengu toetamisel.
Liitu meiega 18. veebruaril 2026 kell 16.00–17.00 MS Teams keskkonnas.
Veebiseminar on tasuta, kuid vajalik on eelregistreerimine.

Erasmus+ õpirändeprojektide taotlemise tähtaeg
2026-02-19 00:00 - 23:59
Erasmus+ õpirändeprojektide taotlemise tähtaeg 19.02.2026.
Lisainformatsiooni Erasmus+ õpirände kohta üldhariduses saab lugeda siit.

Keeleteaduse viktoriin “Kiil”
2026-02-20 00:00 - 23:59
Keeleteaduse viktoriin “Kiil”

20. veebruaril 2026 toimub viiendat korda veebipõhine lingvistikaviktoriin “Kiil”. Osalema oodatakse 5.–8. klassi õpilasi, keda pole vaja enne võistluspäeva registreerida. Võistlejate arvu osas koolide kaupa piirangut ei ole.
Viktoriinil tuleb 30 minuti jooksul vastata küsimustele erinevate maailma keelte kohta. Eelteadmisi ühestki keelest pole seejuures vaja. Paremusjärjestus selgitatakse välja klasside kaupa.
Viktoriin toimub Tartu Ülikooli teaduskooli viktoriinikeskkonnas. Ülesannete lahendamise kellaaja ja koha saab iga õpilane, kool või klass ise valida. See peab jääma ajavahemikku 8.00–22.00. (NB! Hiliseim alustamisaeg 21.30, et saaks täisajaga lahendada). Eelregistreerumine pole võistlusest osavõtuks vajalik.
Võistluse alustamiseks tuleb luua endale keskkonda kasutaja (palume sisestada eesnimi, perekonnanimi, klass (ainult number), kool, e-posti aadress) või logida sisse varem loodud kasutajatunnuse ja parooliga. Osalev õpilane vastutab, et tema poolt enda kohta esitatud andmed on õiged ja korrektsed. Palume veenduda enne võistlust, et sisestatud andmed on õiged (kool, klass, e-posti aadress)!
Pärast võistlust näevad õpilased viktoriinide keskkonnas oma tulemusi.
Õpetajatele avaldame tulemusi koolide kaupa nende kirjaliku sooviavalduse põhjal (renar.suurpere@ut.ee).
Võistluskeskkonda sisse logides kuvatakse õpilasele kõik võistlused, millest ta on seni osa võtnud. Võistlusele vajutades avaneb tagasiside vaade, kus õpilane näeb iga ülesande kohta saadud punkte, enda pakutud vastust ja ka õiget vastust.
“Lingvistikaülesannete lahendamiseks on vaja head keelevaistu, nutikust ja loogilist mõtlemist, aga päris tavalised nuputamisülesanded need siiski pole. Lingvistikaülesanded põhinevad tegelikel keeltel, nii et igast ülesandest saab lahendaja teada midagi uut selle kohta, kui erinevalt keeled maailma peegeldavad,” selgitab Külli Prillop.
Kivi kotti!
Ülesanded: Külli Prillop, kulli.prillop@ut.ee
Tehniline ja üldine korraldus: Renar Suurpere, renar.suurpere@ut.ee, 5298272

Registreerimine e-katseeksamitele kestab 20. veebruarini
2026-02-20 00:00 - 23:59
Kuni 20. veebruarini saavad koolid registreerida märtsis ja aprillis toimuvatele e-katseeksamitele. Selleks, et 2027. aastal esmakordselt toimuvad e-eksamid toimuksid sujuvalt ja ootuspäraselt, on e-katseeksamitel osalemine koolide jaoks oluline samm testimaks oma valmisolekut.
Kui 2025. aasta kevadel toimusid e-eksamite katsetused piiratud mahus, siis sel kevadel saavad kõik üldhariduskoolid katsetustel osaleda, et valmistuda 2027. aastal toimuvateks eesti keele, eesti keele kui teise keele ja inglise keele eksamiteks ning 2028. aastal toimuvaks matemaatika elektroonseks eksamiks.
“E-katseeksamitel osalevate 9. klasside õpilaste jaoks on see hea võimalus saada vahetult enne lõpueksameid tagasisidet oma õpitulemuste omandamise kohta. Kooli jaoks on aga oluline testida enda taristut ja inimressursse,” sõnas Harno hindamise korralduskeskuse juht Heidy Roosimägi. “Igasuguste katsetuste eesmärk on välja selgitada puudujääke, seega ei tähenda probleemide ilmnemine, et katseeksam oleks tingimata nurjunud ja e-eksamid läbikukkunud,” lisas ta.
E-katseeksamid toimuvad:
04.–06.03 inglise keel
17.–19.03 eesti keel teise keelena
19.03 eesti keel
07.04 matemaatika
Osaleda tuleb vähemalt ühel keelevaldkonna eksamil, kuid enda kooli valmisoleku põhjalikumaks testimiseks on soovituslik osaleda kõikidel, sh ka matemaatika e-katseeksamil.
Katseeksamitele saab registreerida testide andmekogus EIS https://eis.harno.ee kuni 20. veebruarini. Kogu info registreerimise, korralduse, ajakava ja muu olulise kohta on koodantud infolehele: Põhikooli e-lõpueksamite katsetuste korraldamine – Testid ja hindamine – Confluence.

Pulganuku valmistamise töötuba
2026-02-21 11:00 - 12:00
Pulganuku valmistamise töötuba
21. veebruaril kl 11 nukuteatrimuuseumi pulganuku valmistamise töötoas tutvutakse erinevate nukuliikidega, mille järel valmivad teatraalsed pulganukud. Pärast nuku valmimist võib iga sündinud tegelane esimest korda teatrilavale astuda.

Vabadussõja lahingu taaslavastus Eesti sõjamuuseumis
2026-02-22 00:00 - 23:59
Pühapäeval, 22. veebruaril kl 13 tähistame Eesti sõjamuuseumis lähenevat 108. vabariigi aastapäeva meenutusega, kuidas me oma iseseisvuse Vabadussõjas kätte võitlesime. Taaslavastatakse üks tüüpiline Vabadussõja lahing lõunarindel kevadtalvel 1919. Vägesid juhatab Saaremaa Sõjavara Seltsi esimees Margus Sinimets. Võitlusvaimu tõstab Eesti sõjaväeorkester. Ajaloolist tausta ja lahingu käiku kommenteerib Eesti sõjamuuseumi teadur Siim Õismaa. Tegutseb supiköök, kust saab osta kuuma hernesuppi, kohvi-teed ja pirukat.
Vaatemäng ja sisepääs muuseumisse on sel päeval tasuta. https://esm.ee/kulastamine/sundmus/vabadussoja-lahingu-taaslavastus-soomusrongiga-louna-waerinnal-1919/
https://www.facebook.com/events/4344179362485248

Koolvaheaeg
2026-02-23 00:00 - 2026-03-01 23:59
Koolvaheaeg 23. veebruar 2026 – 1. märts 2026

Vabariigi aastapäeva heategevuslik kontsert reservväelaste toetuseks
2026-02-24 00:00 - 23:59
Vabariigi aastapäeval, teisipäeval 24. veebruaril kell 15 toimub Eesti sõjamuuseumis ainulaadne kontsert, kus astuvad üles kaks hinnatud muusikut, kuid tavapärasest erinevas vormis – laigulises: Kaitseliidu Tallinna Akadeemilise Malevkonna liikmed Johan Randvere klaveril ja Villu Vihermäe tšellol.
Kogu kontserdi piletitulu läheb reservväelast fondi. Eesti sõjamuuseum on vabariigi aastapäeval avatud kella 11–18, kella 11–16 tegutseb kohvik.
https://fienta.com/et/vormis-muusikud-vabariigi-aastapaeva-heategevuslik-kontsert-reservvaelaste-toetuseks

Eesti iseseisvuspäev Narva muuseumis
2026-02-24 07:00 - 16:00
Narva linnuses 24.02 kl 7–kl 16
Narva muuseum kutsub osa saama Eesti iseseisvuspäeva esimesest sündmusest: 24. veebruaril kell 7.18 toimub Narva linnuses Eesti Vabariigi lipu pidulik heiskamine.
Alates kella 8 ootame kõiki traditsioonilisele perepäevale, kus saab osaleda sisukates töötubades ja giidiga ekskursioonidel. Sel päeval on muuseumi piletihind 2,40 eurot, perepilet 4,80 eurot.
Rekonditooriumis on üles seatud Kaitseliidu temaatiline laager koostöös Noorte Kotkastega „Eluolu metsas“. Kell 9.00, 11.00 ja 13.00 toimuvad praktilised loengud kriisiolukorras käitumise teemal ning tutvustatakse Kaitseliidu ajalugu ja tänapäevast rolli.
Refektooriumis toimub kella 8.00–14.00 töötuba, kus saab valmistada Eesti rahvusvärvides käevõrusid, ning kell 10.00 leiab samas aset rahvatantsu töötuba.
Giidiga ekskursioonidel saab külastada näitusi:

„Sümbolid piiri peal“ – kell 8.00 eesti keeles, kell 9.00 vene keeles
Uus näitus skautlusliikumisest Eestis – kell 11.00 eesti keeles, kell 12.00 vene keeles
„Mitmekihiline Narva“ – kell 13.00 eesti keeles, kell 14.00 vene keeles

Kell 7.00–16.00 on linnuse teetoas avatud kohvik.
Tähistame Eesti sünnipäeva koos!

Tartu tervishoiu kõrgkooli avatud uste päev
2026-02-25 00:00 - 23:59
Tartu tervishoiu kõrgkool avab vaheajal huvilistele uksed
25. veebruaril on kõik tervishoiuhuvilised oodatud Tartu tervishoiu kõrgkooli avatud uste päevale, kus saab tutvuda õpikeskkonnaga, osaleda avatud loengutes ja töötubades ning vahetult suhelda kõrgkooli kõikide õppekavade õppuritega.
“Sellel aastal on Tartu tervishoiu kõrgkooli avatud uste päev justkui õppekavade mess, kus on väljas meie kõrgkooli 12 õppekava. Usun, et see annab tulevasele kandideerijale hea võimaluse suhelda otse õppejõudude ja õppuritega, kes evivad kõige paremat ülevaadet kõrgkooli sisseastumisest ja õppimisest. Lisaks on messil erinevad tegevused ja töötoad, mis annavad vihjeid tulevaste õpingute kohta,” selgitas Tartu tervishoiu kõrgkooli sündmusturunduse spetsialist Jaanus Tepomees.
Täpsem informatsioon ja registreerimine avatud uste päevale kodulehel.
Vastuvõtt Tartu tervishoiu kõrgkooli algab 15. juunist. Kandideerida saab terviseteaduse magistriõppesse, massööri, tegevusjuhendaja, lapsehoidja, hooldustöötaja, podoloogi ja erakorralise meditsiini tehniku kutseõppekavadele ning õe, füsioterapeudi, bioanalüütiku, tervisekaitse spetsialisti, ämmaemanda ja radioloogiatehniku rakenduskõrghariduse õppekavadele. Rakenduskõrghariduse õppekavadele kandideerimiseks tuleb sooritada erialakatsele lisaks 28. märtsil, 11. aprillil või 6. juulil akadeemiline test, mida kasutab vastuvõtul ka Tartu ülikool. Täpsem info.

TalTech tehnotrennilaager
2026-02-25 00:00 - 2026-02-27 23:59
TalTechi tehnotrennilaager pakub 3.–6.klassi õpilastele põnevat ja mitmekesist programmi, kus kohtuvad teadus, tehnoloogia, energeetika ja liikumisrõõm.
Laager toimub seekord koostöös Energia avastuskeskusega 25.–27. veebruarini.
https://taltech.ee/sundmused-ja-laagrid
Peale laagrit on uued praktilised oskused, väärtuslik meeskonnatöö kogemus …

Eesti Kunstiakadeemia avatud uste päev
2026-02-26 00:00 - 23:59
Eesti Kunstiakadeemia kutsub 26. veebruaril avatud uste päevale!
Avatud uste päeval on võimalik tutvuda EKA erialadega, kohtuda tudengite ja õppejõududega, vaadata ringi auhinnatud hoones ning saada kasulikku infot ettevalmistuskursuste, sisseastumise, õppimise ja tudengielu kohta. Toimuvad teaduskondade ja erialade tutvustused, töötoad, avatud loengud, majatuurid, konsultatsioonid jpm. Terve päeva vältel on fuajees avatud infopunkt ning väljapanekud majas sees ja majast väljas.
Kogu programm ja registeerumine https://www.artun.ee/avatud-uksed

Tartu ülikooli lahtiste uste päev
2026-02-26 00:00 - 23:59
Tartu ülikooli lahtiste uste päeval ootab huvilisi ligi 70 eriilmelist töötuba
26. veebruaril toimub Tartu ülikooli raamatukogus ja teistes ülikooli hoonetes selleaastane lahtiste uste päev, mille jooksul saavad kõik huvilised tutvuda ülikooli õppimisvõimalustega ning avastada TÜ õppehooneid. Üritusele registreerumine toimub Fientas ja rohkem infot leiab lahtiste uste päeva veebilehelt.
Tartu ülikool pakub sisseastujatele Eesti kõige suuremat erialavalikut, mis jaguneb sellel aastal 56 esimese astme õppekava ja 76 magistriõppekava vahel. Lahtiste uste päeval toimub üle linna ligi 70 töötuba ja infotundi, kus on võimalik uurida õppekavade sobivust ja avastada uusi erialasid. Kõigi töötubadega tutvustuse leiab Fienta lehelt.
Lahtiste uste päev algab kl 10.00 Tartu ülikooli raamatukogus infomessiga, kus saab ülevaate erialadest, üliõpilasorganisatsioonidest ja teistest ülikooli rohketest võimalustest.
Kl 10.30–12.30 toimub raamatukogus konverents, mille vestlusringides jagatakse tulevastele üliõpilastele kasulikke näpunäiteid. Päeva juhib ajakirjanduse ja kommunikatsiooni kolmanda kursuse üliõpilane Johannes Peetsalu. Üliõpilased arutlevad vestlusringis, kuidas nad enda erialale õppima jõudsid. Tartu Ülikooli vilistlased räägivad, milline on olnud nende elu pärast ülikooli lõpetamist. Samuti kõneldakse sisseastumisest ja akadeemilisest testist.
Huvilisi oodatakse ka teistesse Tartu ülikooli hoonetesse – ülikooli muuseumi, loodusmuuseumi, botaanikaaeda ja peahoonesse. Üritusele, infotundidesse ja töötubadesse saab registreeruda Fienta lehel, mida täiendatakse jooksvalt.
Rohkem teavet leiab lahtiste uste päeva veebilehelt ut.ee/lahtised-uksed ja Facebookist.
